**Tirsdag 29. juni kl 1215 vil ordfører Margrethe Haarr foreta den offisielle åpningen av Kulturstien ved Kongsvinger Festning.**

**Snorklippingen vil skje ved kornmagasinet på nedre parkeringsplass.**

**Tursti rundt Kongsvinger Festning**

Forsvarsbygg, Nasjonale festningsverk, ønsket i 2014 å etablere en kultursti ved Kongsvinger Festning.

Kongsvinger Kommune, Gamle Øvrebyen Vel og Kongsvinger Festnings Venner ble alle enige om å støtte hverandre for å få dette gjennomført. Ett forprosjekt, finansiert av Forsvarsbygg og Kongsvinger Kommune, ble i 2014 utarbeidet av Topos Arkitektur og Design AS. Kulturstien skulle anlegges som en tursti i skogsområdene på nedsiden av Glacisene fra Vollgata ved Skjæret i Nord Vest til Kornmagasinet ved Gyldenborg i Sør. Turstien skulle i utgangspunktet følge den eksisterende turstien gjennom området. Belysning langs stien ble ikke godkjent av kulturminneavdelingen i Forsvarsbygg.

Rapporten skulle videre danne grunnlaget for formelle godkjenninger og søknader om finansiering. Kostnadsrammen var ca. kr 650.000.

Kongsvinger Festnings Venner søkte i 2016 om finansiell støtte fra flere stiftelser, men uten resultat. I 2019 ble det igjen søkt om støtte fra Gjensidigestiftelsen til prosjektet, og søknaden ble innvilget med kr 500 000. De resterende midlene, kr 150 000, ble så skaffet gjennom Forsvarsbygg og Kongsvinger Festnings Venner.

Anleggsarbeidene startet opp høsten 2019 og ble ferdigstilt våren 2021. Arbeidet er gjennomført av Solør Videregående Skole, avd. Våler, ved linjen for anlegsteknikk.

Det er anlagt 3 rasteplasser med benker langs stien, og to store informasjonsskilt skal monteres ved øvre parkeringsplass Ytre vakt og Kornmagasinet. I tillegg blir det skiltet inn til og ved skansene; «Prins Fredrik», «Norske Löve», «Se til Høire» og «Prins Christian August». Skilting var ikke en del av prosjektet, men her har Forsvarsbygg i ettertid søkt om kr 100.00.

Kongsvinger Festnings Venner har i etterkant ønsket å forlenge stien på vestsiden av Vollgata mot skansen «Prins Fredrik». Arbeidene vil bli gjennomført i løpet av 2021/2022.

Det Biologisk Mangfold ved Kongsvinger Festning

Kongsvinger Festning har en plassering som gjør området svært godt egnet for mange dyr, sopp og planter. Gjennom området går en stripe med den kalkholdige bergarten grønnstein. Dette gjør at jorda gir mye mer næring enn det som er vanlig i Solør og Odalen.

Kongsvinger Festnings Venner har utgitt et hefte, «**Biologisk Mangfold**», som kan kjøpes i Festningsmuseet eller på www.festningsvenn.no/bøker